-Зургаан нас хүртлээ ээжийгээ харуулдсан, ээжийгээ ноолсон хүүхэд байлаа. Ажлаас ороод ирэхэд л ээждээ наалдаад энгэрээс зүүгдэж, мөөм барина. Нэлээн ухаан орсон хойноо дүүтэй болсон болохоор дүүдээ бол хайрын далай. Ганц охин дүүгээ бусдаас ч их харамлана. Зургаан настайгаасаа найман нас хүртлээ сургуульд ч оролгүй, “Энэ жил би дүүгээ харна” гээд гэртээ дүүтэйгээ цоожлогдож үлдээд бантанг нь хийж өгөөд хоёр ойд нь хүргэчихсэн хүн шүү дээ. Ингээд найман настай сургуульд орж байсан. Хүүгийн маань тэр их хэрсүү зан төлөвшүүлж, хүнийг хайрлах, уярах, өрөвдөх сэтгэлтэй болгосон юм болов уу гэж боддог.